ai4bharat/Pralekha huggingface dataset:
புவி அறிவியல் அமைச்சகம்
வடக்கு அரேபிய கடல், குஜராத், சவுராஷ்டிரா, தென்கிழக்கு ராஜஸ்தான், மத்தியப் பிரதேசம் மற்றும் உத்தரப் பிரதேசத்தில் தென்மேற்கு பருவமழை முன்னேற்றம்
இந்திய வானிலை துறையின் தேசிய வானிலை முன்னறிவிப்பு மையத்தின் படி:

அனைத்திந்திய வானிலை அறிவிப்புவடக்கு அரேபிய கடலின் இன்னும் சில பகுதிகள், குஜராத்தின் பெரும்பாலான இடங்கள், சவுராஷ்டிரா மற்றும் தென்கிழக்கு ராஜஸ்தானின் சில இடங்கள், மத்தியப் பிரதேசம் மற்றும் உத்தரப் பிரதேசத்தின் இன்னும் சில பகுதிகளுக்கு தென்மேற்கு பருவமழை இன்று மேலும் முன்னேறி உள்ளது.வடக்கு அரேபிய கடல் மற்றும் குஜராத்தில் எஞ்சியிருக்கும் பகுதிகள், தெற்கு ராஜஸ்தான் மற்றும் மேற்கு உத்தரப் பிரதேசத்தில் மேலும் சில இடங்கள், மற்றும் மத்தியப் பிரதேசத்தின் எஞ்சிய பகுதிகளுக்கு அடுத்த 24 மணி நேரத்தில் தென்மேற்கு பருவமழை மேலும் முன்னேறுவதற்கான வாய்ப்புகள் அதிகம்.கங்கையோர மேற்கு வங்கம் மற்றும் அதை சுற்றியுள்ள பகுதிகளின் மேல் நிலவும் புயல் சுழற்சியின் காரணத்தால், தென்மேற்கு பிகார் மற்றும் அதை ஒட்டியுள்ள தென்கிழக்கு உத்தரப் பிரதேசத்தில் காற்றழுத்த தாழ்வு நிலை உருவாகியுள்ளது.கிழக்கு உத்தரப் பிரதேசத்தில் நிலவும் புயல் சுழற்சியானது கடல் மட்டத்திற்கு மேல் 3.1 கி.மீ வரை பரவியுள்ளது.தெற்கு குஜராத் கடலோரப் பகுதியில் இருந்து வடக்கு கேரளா வரை கடல் மட்டத்தின் மீது நிலவி வந்த காற்றழுத்தம் தற்போது தெற்கு மகாராஷ்டிரா முதல் கேரளா வரை பரவியுள்ளது.
மேலும் விவரங்களுக்கு, www.imd.gov.in எனும் இணையதளத்தை காணவும் அல்லது +91 11 24631913, 24643965, 24629798 ஆகிய தொலைபேசி எண்களை தொடர்பு கொள்ளவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1728192
உள்துறை அமைச்சகம்
தீவு மேம்பாட்டு முகமையுடன் 3வது கூட்டத்திற்கு உள்துறை அமைச்சர் ராஜ்நாத் சிங் தலைமை தாங்கினார்
அந்தமான் & நிகோபார் மற்றும் லட்சத்தீவுகளில் உள்ள 26 தீவுகளுக்கான வளர்ச்சித்திட்டங்கள் உருவாக்கப்பட்டுவருகிறது.
பல்வேறு திட்டப்பணிகளுக்கு ரூ 650 கோடி முதலீடு எதிர்பார்க்கப்படுகிறது. சுற்றுலாவை ஊக்கப்படுத்த வரையறுக்கப்பட்ட பகுதிகள் தளர்த்தப்படும்
தீவு வளர்ச்சி முகமையின் 3-வது கூட்டம் தில்லியில் இன்று மத்திய உள்துறை அமைச்சர் திரு. ராஜ்நாத் சிங் தலைமையில் நடைபெற்றது. தேர்ந்தெடுக்கப்பட்ட தீவுகளில்  வளர்ச்சிப் பணிகளை மேற்கொள்வதற்கான திட்டத்தின் முன்னேற்றம் குறித்துத் தீவுகள் வளர்ச்சி முகமை ஆய்வு மேற்கொண்டது.
அந்தமான் – நிக்கோபாரில் கூடுதலாக 12 தீவுகள் / இடங்கள்  ராம்நகர் கடற்கரை, கர்மாதங் கடற்கரை, தானிநல்லா கடற்கரை, காலிப்பூர் கடற்கரை, ரட்லேண்ட், வடக்கு வளைகுடா மற்றும் கிரேட் நிகோபார்-பி குவாரி) மற்றும் லட்சத்தீவில் ஐந்து தீவுகள்  நித்தி ஆயோக் அமைப்பால் அடையாளம் காணப்பட்டு, யூனியன் பிரதேச நிர்வாகத்தைக் கலந்தாலோசித்து, தீவுகளில் வசிக்கும் மக்களுக்கு அதிக வேலைவாய்ப்புகளை உருவாக்கும் நோக்கில், அந்தந்தப் பகுதிக்கு ஏற்ற திட்டங்கள் உருவாக்கப்பட்டுள்ளன. சமுதாயம் சார்ந்த சுற்றுலாவை ஊக்குவிப்பது, தீவுப்பகுதி மக்களுக்குப் பயனளிப்பதாக அமையும்.
படகுத்துறைகள் / இறங்குதளங்கள் அமைப்பது, கப்பல்கள் வந்துசெல்வதற்கான வசதிகளை ஏற்படுத்துவது, அந்தமான் டிரங்க் சாலையில் பாலங்கள் அமைப்பது, திக்லிப்பூர் விமானநிலைய மேம்பாடு, மினிக்காய் விமானநிலைய கட்டுமானம், கவரட்டியில் தற்போதுள்ள படகுத்துறையை நவீனப்படுத்துவது, அந்தமான் நிகோபார் தீவுகளில் செயற்கைக்கோள் அலைவரிசையை 1.118 ஜிபிபிஎஸ்-சிலிருந்து 2.118 ஜிபிபிஎஸ்-ஆக அதிகரிப்பது, தீவுப்பகுதி மக்கள் மற்றும் சுற்றுலாப் பயணிகளுக்காக ஹெலிகாப்டர் சேவைகளைத் தொடங்குவது போன்ற அடிப்படைக் கட்டமைப்புத் திட்டங்களுக்கு முன்னுரிமை அளிக்கப்படும்.
முறையான ஆய்வுகளுக்குப் பிறகு அந்தமான் & நிகோபார் மற்றும் லட்சத்தீவுகளில் 18 திட்டங்கள் நடைமுறைப்படுத்துவதற்காக அடையாளம் காணப்பட்டுள்ளன. இவற்றில் 7 திட்டங்கள் அரசு, தனியார் பங்களிப்புடன் தொடங்கப்படவுள்ளன. இந்தப் பணிகள் நிறைவடையும்போது தனியார் துறைமூலம் ரூ.650 கோடி முதலீடு செய்யப்படும் என எதிர்பார்க்கப்படுகிறது. இந்த வேலைவாய்ப்புகளில் உள்ளூர் மக்களுக்கு முன்னுரிமை அளிக்கப்படும். இது தொடர்பான முதலீட்டாளர் மாநாடு ஒன்றும் 2018 மே மாதம் நடைபெறவுள்ளதாக அமைச்சரிடம் தெரிவிக்கப்பட்டது.
(Visitor Counter : 128
சிறப்பு சேவைகள் மற்றும் கட்டுரைகள்
புதுச்சேரி சுற்றுலா வளர்ச்சிக்கு ரூ.148 கோடி ஒதுக்கீடு – அமைச்சர் கிஷன் ரெட்டி
சுதேசி தர்ஷன் திட்டத்தின் கீழ் புதுச்சேரியில் சுற்றுலா வளர்ச்சிக்காக 148 கோடி ரூபாயை மத்திய அரசு ஒதுக்கீடு செய்துள்ளதாக மத்திய கலாச்சாரம், சுற்றுலா மற்றும் வடகிழக்குப் பிராந்திய மேம்பாட்டு அமைச்சர் திரு.ஜி.கிஷன் ரெட்டி கேட்டுக் கொண்டார்.
புதுச்சேரியில் தனியார் விடுதியில், புதுச்சேரி சுற்றுலாத்துறை நடத்திய சுதேசி தர்ஷன் திட்டத்தின் கீழ் பாரம்பரிய சுற்றுலா, கடற்கரை சுற்றுலா, ஆன்மீகச் சுற்றுலா மேம்பாட்டுக்கான நான்கு திட்டங்களை மத்திய அமைச்சர் கிஷன் ரெட்டி இன்று தொடங்கி வைத்தார்.
இந்த நிகழ்ச்சியில் பேசிய அவர், ஆன்மீகத் தலமாக புதுச்சேரி உள்ளது. ஆன்மீகச் சுற்றுலா சிறப்பாக உள்ள இங்கு, சுகாதார சுற்றுலாவையும் கல்வி சார்ந்த முதலீடுகளையும் மேம்படுத்த வாய்ப்பு உள்ளது. புதுவை அரசு விருந்தோம்பல் தொழில் மற்றும் சேவை மூலம் புதிய வேலை வாய்ப்புகளை உருவாக்க வேண்டும் என்று அவர் கேட்டுக் கொண்டார்.
ஆண்டின் 365 நாட்களும் சுற்றுலா செல்ல உகந்த நாடு இந்தியா என்று உலகுக்கு உணர்த்தி வருகிறோம். சுற்றுலாத்துறை பொருளாதார மேம்பாட்டுக்கு உதவுகிறது. ஒட்டு மொத்த உள்நாட்டு உற்பத்தியிலும் அந்நிய செலாவணி இருப்பிலும் சுற்றுலாத் தொழில் முக்கியப் பங்கு வகிக்கிறது. பத்து லட்சம் ரூபாய் முதலீட்டில் சுற்றுலாத் தொழில் தொடங்கினால் 80 பேருக்கு வேலை வாய்ப்பு கிடைக்கும். ஆகவேதான் பிரதமர் திரு.நரேந்திர மோடி தலைமையிலான அரசு சுற்றுலா வளர்ச்சிக்கு கூடுதல் கவனம் செலுத்தி வருகிறது என்றும் அமைச்சர் கிஷன் ரெட்டி தெரிவித்தார்.
நிகழ்ச்சியில் உரையாற்றிய துணை நிலை ஆளுநர் டாக்டர் தமிழிசை சௌந்தரராஜன், சுற்றுலாவானது பயங்கரவாதப் போக்கை தடுக்கும்  என்று பிரதமர் நரேந்திர மோடி தொடர்ந்து வலியுறுத்தி வருவதை சுட்டிக்காட்டினார். புதுவையின் புதுமைக்கு சுற்றுலா அடித்தளமாக இருக்கிறது. மத்திய அரசின் முயற்சியால் புதுச்சேரி விரைவில் சிறந்த சுற்றுலா நகரமாக புதுச்சேரி விளங்கும் என்று குறிப்பிட்டார்.
புதுச்சேரி முதலமைச்சர் திரு ந.ரங்கசாமி பேசுகையில், சுற்றுலா வளர்ச்சியில் தனியார் பங்கேற்பு அவசியமானது என்றார். தனியார் முதலீட்டாளர்களுக்கு வேண்டிய உதவிகளை மாநில அரசு விரைந்து செய்து தர வேண்டும். இதில் உள்ள தடங்கல்களை மத்திய அரசு நீக்கித் தர வேண்டும் என்று கேட்டுக் கொண்டார்.
நிகழ்ச்சியில் சட்டப்பேரவைத் தலைவர் திரு.ஆர்.செல்வம், அமைச்சர்கள் திரு.க.லட்சுமி நாராயணன், திரு.க.ஜெயக்குமார், திருமதி.ச.சந்திர பிரியங்கா, திரு.சாய் ஜே. சரவணகுமார், சட்ட மன்ற உறுப்பினர்கள், அரசு செயலர்கள், சுற்றுலாத் தொழிலில் ஈடுபட்டு உள்ள முதலீட்டாளர்கள் கலந்து கொண்டனர்.
நிகழ்ச்சியில் புதுச்சேரி சுற்றுலா குறித்த விளக்கவுரையை சுற்றுலா செயலர் திரு.அருண் வழங்கினார்.
புனரமைக்கப்பட்டு மின்னொளி அமைக்கப்பட்ட ஆயி மண்டபம், நீலக் கொடி சான்றிதழ் பெற்ற ஈடன் கடற்கரை, திருக்காஞ்சி அருள்மிகு கங்கை வராக நதீஸ்வரர் ஆலயத்தில் பக்தர்களுக்கு வசதிகள் மற்றும் நதிக்கரை படித்துறை, திருநள்ளாறு ஆன்மீகப் பூங்கா ஆகியவற்றை அமைச்சர் கிஷன் ரெட்டி தொடங்கி வைத்ததோடு புதுச்சேரி வணிகத் திருவிழா 2022-23 இன் விளம்பரச் சின்னத்தையும் வெளியிட்டார்.
புள்ளியியல் மற்றும் திட்ட அமலாக்கம் அமைச்சகம்
2020-21-ஆம் ஆண்டின் முதல் காலாண்டுக்கான  உள்நாட்டு மொத்த உற்பத்தி மதிப்பீடு
மத்திய புள்ளியியல் மற்றும் திட்டமிடுதல் அமலாக்க அமைச்சகத்தின் தேசிய புள்ளியியல் அலுவலகம், 2020-21-ஆம் நிதியாண்டின் முதல் காலாண்டுக்கான  உள்நாட்டு மொத்த உற்பத்தி  மதிப்பீடுகளை வெளியிட்டுள்ளது. நிலை , தற்போதைய விலைகள் அடிப்படையில், ஜிடிபியின் முந்தைய செலவு அம்சங்களின் காலாண்டு மதிப்பீடுகளுடன் இது வெளியிடப்பட்டுள்ளது.
மேலும் விவரங்களுக்கு: https://pib.gov.in/PressReleasePage.aspx?PRID=1650021
-----
(Visitor Counter : 243
பிரதமர் அலுவலகம்
ஆசிரியர் தினத்தை முன்னிட்டு கல்வியாளர்களுக்கு பிரதமர் புகழாரம்
ஆசிரியர் தினமான இன்று, கனவுகளைத் அடையத் தூண்டும், எதிர்காலத்தை வடிவமைக்கும் மற்றும் ஆர்வத்தைத் தூண்டும் அனைத்து கல்வியாளர்களையும் பிரதமர் திரு நரேந்திர மோடி பாராட்டியுள்ளார்.
சமூக வலைதள எக்ஸ் இடுகையில், பிரதமர் திரு.நரேந்திர மோடி, "#ஆசிரியர் தினத்தில், கனவுகளை ஊக்குவிக்கும், எதிர்காலத்தை வடிவமைக்கும் மற்றும் ஆர்வத்தைத் தூண்டும் அனைத்து கல்வியாளர்களையும் நாங்கள் பாராட்டுகிறோம்,” என்று கூறியுள்ளார்.
நேற்று ஆசிரியர்களுடனான உரையாடலில் இருந்து மேலும் சில சிறப்பம்சங்கள்.
வணிகம் மற்றும் தொழில்துறை அமைச்சகம்
இந்தியாவில் 2021 ஆகஸ்ட் மாதத்துக்கான மொத்த விலைக் குறியீட்டு எண்கள் 
இந்தியாவில் 2021 ஆகஸ்ட் மாதத்துக்கான  மற்றும் ஜூன் மாதத்துக்கான  மொத்த விலைக் குறியீட்டு எண்களை , தொழில் மற்றும் உள்நாட்டு வர்த்தக ஊக்குவிப்புத் துறையின் பொருளாதார ஆலோசகர் அலுவலகம் வெளியிட்டுள்ளது.
மொத்த விலைக் குறியீட்டின்  தற்காலிகப் புள்ளிவிவரங்கள், நாடு முழுவதும் உள்ள நிறுவனங்கள், தேர்ந்தெடுக்கப்பட்ட உற்பத்தி நிறுவனங்கள் ஆகியவற்றிடமிருந்து பெறப்பட்டு, தொகுத்து ஒவ்வொரு மாதமும் 14ஆம் தேதி  குறிப்பு மாதத்தின் இரண்டு வார கால தாமதத்துடன் வெளியிடப்படும். 10 வாரங்களுக்குப்பின், இந்தக் குறியீட்டு எண்கள் இறுதி செய்யப்பட்டு, வெளியிடப்படும்.
2021 ஆகஸ்ட் மாதத்துக்கான ஆண்டு பணவீக்க விகிதம் 11.39 . இது 2020 ஆகஸ்ட் மாதத்தில் 0.41 சதவீதமாக இருந்தது. கனிம எண்ணெய், பெட்ரோலியப் பொருள்கள், இயற்கை எரிவாயு, அடிப்படை உலோகத் தயாரிப்புகள், உணவுப் பொருள்கள், ஜவுளிகள், இரசாயனங்கள் மற்றும் இரசாயனப் பொருள்கள் ஆகியவற்றின் விலை அதிகரிப்பால், 2021 ஆகஸ்ட் மாதத்தில் பணவீக்கம் அதிகரித்தது.
கடந்த மூன்று மாதங்களில், மொத்த விலைக் குறியீட்டுக் கூறுகளின் வருடாந்திர மாற்றம் மற்றும் பணவீக்கம் கீழேயுள்ள இணைப்பில் கொடுக்கப்பட்டுள்ளது https://pib.gov.in/ PressReleasePage.aspx? PRID=1754709
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசி இயக்கத்தின் கீழ் இந்தியாவில் இதுவரை 205.59 கோடி 93.46 கோடி 2-வது தவணை மற்றும் 10.09 கோடி முன்னெச்சரிக்கை தவணை) தடுப்பூசி டோஸ்கள் செலுத்தப்பட்டுள்ளன.
கடந்த 24 மணி நேரத்தில் 36,95,835 டோஸ்கள் செலுத்தப்பட்டுள்ளன.
இந்தியாவில் கொவிட் சிகிச்சை பெறுபவர்களின் எண்ணிக்கை 1,35,364 கொவிட் சிகிச்சை பெறுபவர்கள் எண்ணிக்கை 0.31 சதவிதமாக உள்ளது.
குணமடைந்தோர் விகிதம் தற்போது 98.50 சதவீதம்
கடந்த 24 மணி நேரத்தில் 21,595 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,34,45,624 என அதிகரித்துள்ளது.
கடந்த 24 மணி நேரத்தில் 20,551 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 5.14 சதவீதம் ஆகும்
வாராந்திர பாதிப்பு விகிதம் 4.64 சதவீதம் ஆகும்
இதுவரை மொத்தம் 87.71 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,00,110 கொவிட் பரிசோதனைகள் செய்யப்பட்டுள்ளன. மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1848570
தேர்தல் ஆணையம்
உத்தரப்பிரதேச சட்டமன்றத்தில் சட்டமன்ற உறுப்பினர்களுக்கான இடைத்தேர்தல்
உத்திரபிரதேச சட்டமன்றத்தில் ஒரு உறுப்பினர் மறைந்தது மற்றொரு உறுப்பினர் பதவி விலகியது காரணமாக ஏற்பட்டுள்ள இரண்டு காலியிடங்களுக்கு ஆகஸ்ட் மாதம் 11-ம் தேதி இடைத்தேர்தல் நடைபெற உள்ளது. தேர்தலுக்கான அறிவிக்கை ஜூலை மாதம் 25ஆம் தேதி வெளியிடப்படும். ஆகஸ்ட் மாதம் முதல் தேதி வேட்பு மனுக்கள் தாக்கல் செய்ய கடைசி நாள். ஆகஸ்ட் இரண்டாம் தேதி வேட்பு மனுக்கள் பரிசீலனைக்கு எடுத்துக் கொள்ளப்படும். வேட்புமன்களை வாபஸ் வாங்குவதற்கு கடைசி நாளாக ஆகஸ்ட் மாதம் நான்காம் தேதி தேர்ந்தெடுக்கப்பட்டுள்ளது. ஆகஸ்ட் மாதம் 11-ம் தேதி தேர்தல் காலை 9 மணி முதல் மாலை 4 மணி வரை நடைபெறும். வாக்கு எண்ணிக்கை ஆகஸ்ட் மாதம் 11-ம் தேதியை நடத்தப்பட்டு முடிவுகள் அறிவிக்கப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1842432
அறிவியல் மற்றும் தொழில்நுட்பத்துறை
அறிவியல், தொழில்நுட்பம், புதிய கண்டுபிடிப்பு கொள்கை உருவாக்கத்தில், வெளிநாட்டு தூதரகங்களின் அறிவியல் பிரதிநிதிகள் கருத்து
அறிவியல், தொழில்நுட்பம், புதிய கண்டுபிடிப்பு கொள்கை உருவாக்கத்தில், வெளிநாட்டு தூதரகங்களின் அறிவியல் பிரதிநிதிகள் தங்கள் கருத்துக்களை தெரிவித்துள்ளனர்.
5-வது தேசிய அறிவியல், தொழில்நுட்பம், புதிய கண்டுபிடிப்பு வரைவு கொள்கை குறித்த ஆலோசனை கூட்டங்கள் நடந்து வருகின்றன.
இதில் இந்தியாவில் உள்ள வெளிநாட்டு தூதரங்களைச் சேர்ந்த அறிவியல் பிரதிநிதிகளும், இந்தியாவின் அறிவியல் கொள்கை உருவாக்கத்துக்கு தங்கள் கருத்துக்களை தெரிவித்தனர்.
இந்த ஆலோசனை கூட்டத்தில் ஆப்கானிஸ்தான், வங்கதேசம், கனடா, டென்மார்க், ஐரோப்பிய யூனியன், பிரான்ஸ், இத்தாலி, ஜப்பான், மெக்சிகோ, நார்வே, போர்ச்சுக்கல், ரஷ்யா, இங்கிலாந்து , அமெரிக்கா உட்பட 20 நாடுகளின் தூதரகங்களைச் சேர்ந்த அறிவியல் பிரதிநிதிகள் கருத்து தெரிவித்தனர்.
வெளிநாடுகளில் உள்ள இந்திய விஞ்ஞானிகளை ஒன்றிணைக்க வேண்டும் என்றும், ஒரே நாடு, ஒரே திட்டம் முறையை அமல்படுத்த வேண்டும் என்றும், ஒவ்வொரு மாநிலத்தில் தலைமை அறிவியல் ஆலோசகரை நியமிக்க வேண்டும் என அவர்கள் ஆலோசனை கூறினர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1693802
(Visitor Counter : 135
புவி அறிவியல் அமைச்சகம்
விடுதலை பெருநாளை கொண்டாடும் வகையில் 75 நாட்களுக்கு 75 கடற்கரைகளை தூய்மைப்படுத்தும் நிகழ்வு நடைபெற உள்ளது: மத்திய அமைச்சர் டாக்டர் ஜிதேந்திரசிங்
பிரதமர் அலுவலகம் மற்றும் மத்திய புவி அறிவியல் துறை அமைச்சர் டாக்டர் ஜிதேந்திரசிங் தலைமையில், வரும் செப்டம்பர் 17 ஆம் தேதி சர்வதேச கடற்கரை தூய்மைப்படுத்தும் நாள் – 2022 கொண்டாட்டம் குறித்து புதுதில்லி பிரித்வி பவனில் ஆலோசனை செய்யப்பட்டது.
கடற்கரைகளை தூய்மைப்படுத்தும் நாள் ஒவ்வொரு வருடமும் செப்டம்பர் மாதம் 3 வது சனிக்கிழமைகளில் கொண்டாடப்படுவதாகவும், இந்த வருடம் செப்டம்பர் 17 ஆம் தேதி, தூய்மை, கடற்கரை பாதுகாப்பு, சுற்றுசூழல் மற்றும் காலநிலை பாதுகாப்பு ஆகியவற்றிற்கு முன்னோடியாக திகழும் பிரதமர் நரேந்திர மோடி பிறந்தநாள் அன்று வர உள்ளதாகவும் மத்திய அமைச்சர் தெரிவித்தார்.
மேலும், சுதந்திரத்தின் 75 வது ஆண்டைக் கொண்டாடும் வேளையில் இந்த நாள் வர உள்ளது என தெரிவித்த மத்திய அமைச்சர், 2022 ஜூலை 3 ஆம் தேதி முதல் செப்டம்பர் 17 ஆம் தேதி வரை 75 நாட்களுக்கு நாட்டில் உள்ள 75 கடற்கரைகள் சுத்தம் செய்யும் நிகழ்வு நடைபெற உள்ளதாக கூறினார்.
இந்த ஆண்டு நடக்க உள்ள இந்த நாளின் தனித்துவம் பற்றி பேசிய அமைச்சர், அதிகம் பேர் பங்கேற்க உள்ள கடற்கரை சுத்தம் செய்யும் நிகழ்வாக இது இருக்கும் என தெரிவித்தார். ’தூய்மையான கடல், பாதுகாப்பான கடல் என்ற செய்தியை கடலோரப் பகுதி மட்டுமல்லாது நாடு முழுவதும் எடுத்துச் செல்ல பொதுமக்களின் பங்களிப்பு அவசியம் என கூறினார்.
கடலோரம் இல்லாத பகுதிகளிலும் சுற்றுசூழல் மற்றும் காலநிலை மாற்ற துறைகள் / பிரிவுகள், பல்கலைக்கழகங்கள், கல்லூரிகள் மூலம் கடற்கரை தூய்மை நாள் செய்தியை பொதுமக்களுக்கு எடுத்துச் செல்லும் வகையில் திட்டமிட வேண்டும் என தெரிவித்தார்.
இந்த நாளுக்கான லோகோ மற்றும் முழக்கத்தையும் பார்வையிட்ட அவர், நிகழ்வுக்கு முந்தைய செயல்களில் கவன செலுத்த அதிகாரிகளுக்கு உத்தரவிட்டார்.
வரும் ஜூலை 3 ஆம் தேதி இது குறித்த புத்தக வெளியீட்டு நிகழ்வும், பத்திரிகையாளர் சந்திப்பும் நடக்க உள்ளது. 1500 டன் குப்பைகளை அகற்றி கடற்கரையை சுத்தமாக வைத்திருத்தலே ஆகும்.
இந்த கூட்டத்தில் இந்திய கடலோர காவல் படை தலைமை இயக்குனர், புவி அறிவியல் அமைச்சகத்தின் மூத்த அதிகாரிகள் கலந்துக் கொண்டனர்.
உணவுப் பதப்படுத்துதல் தொழிற்சாலைகள் அமைச்சகம்
உணவுப் பதப்படுத்தல் தொழில் பூங்காக்கள்: தமிழ்நாடு குறித்த தகவல்கள்
மாநிலங்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த உணவுப்பதப்படுத்தல் இணை அமைச்சர் திரு பிரகலாத் சிங் படேல் கீழ்காணும் தகவல்களை வழங்கினார்.
மத்திய உணவுப்பதப்படுத்தல் துறை முக்கியத் திட்டமான ‘பிரதமரின் கிசான் சம்படா யோஜனாவின்’ துணைத் திட்டங்கள் மூலமாக மெகா உணவுப் பூங்காக்கள் மற்றும் வேளாண் செயலாக்க குழுக்களை  அமைக்க உணவுப் பதப்படுத்தும் தொழில்கள் அமைச்சகம் கடன் சார்ந்த நிதி உதவி மூலம் ஊக்குவிக்கிறது.
பிரதமரின் கிசான் சம்படா யோஜனாவின் கீழ் நாடு முழுவதும் 41 மெகா உணவுப் பூங்காக்களின் கீழ் திட்டங்களுக்கு ஒப்புதல் அளிக்கப்பட்டது, 22 திட்டங்கள் நிறைவு செய்யப்பட்டு/செயல்படுத்தப்பட்டுள்ளன.
பிரதமரின் கிசான் சம்படா யோஜனாவின் கீழ் நாடு முழுவதும் வேளாண் பதப்படுத்தல் குழுக்களின் கீழ் 68 திட்டங்களுக்கு ஒப்புதல் அளிக்கப்பட்டது, 12 திட்டங்கள் நிறைவு செய்யப்பட்டு/செயல்படுத்தப்பட்டுள்ளன.
பிரதமரின் கிசான் சம்படா யோஜனாவின் கீழ் தமிழகத்தில் மெகா உணவுப் பூங்காக்களின் கீழ் 1 திட்டத்திற்கு ஒப்புதல் அளிக்கப்பட்டுள்ளது.
பிரதமரின் கிசான் சம்படா யோஜனாவின் கீழ் தமிழ்நாட்டில் வேளாண் பதப்படுத்தல் குழுக்களின் கீழ் 11 திட்டங்களுக்கு ஒப்புதல் அளிக்கப்பட்டுள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1812332
தகவல் மற்றும் ஒலிபரப்பு அமைச்சகம்
திரைப்படம் என்பது ஒவ்வொரு தனிமனிதனுடைய பிறப்புரிமை: ரிஸ்வான் அஹமத்
கொவிட்-19 பெருந்தொற்று உலகம் முழுவதுமுள்ள சினிமா ரசிகர்களை இணையதளத்தில் திரைப்படம் பார்ப்பதை துரிதப்படுத்தியுள்ளது. தொற்றுநோயின் பயம், மக்களை வீட்டுக்குள்ளேயே இருக்கும்படி செய்ததால், ஓடிடி தளங்களில் திரைப்படம் பார்ப்பவர்களின் எண்ணிக்கை அதிகரித்துள்ளது. ஆனால், ஓடிடி தளங்களில் படம் பார்ப்பதால், திரையரங்குகள் மூடப்படும் நிலைக்கு தள்ளப்பட்டுள்ளனவா என்ற கேள்விகளுக்கு, ஹைதராபாத் மௌலானா ஆசாத் தேசிய உருது பல்கலைக்கழக பயிற்றுவிப்பு ஊடகமைய இயக்குநர் ரிஸ்வான் அஹமத் விளக்கமளித்துள்ளார்.
உலகில் உள்ள ஒவ்வொரு தனிமனிதனின் பிறப்புரிமை சினிமா என்று ரிஸ்வான் அஹமத் தெரிவித்தார். உலகின் பல பகுதிகளில், சினிமாவை வேறு தளங்களுக்கு மாற்றுவதற்கான உள்கட்டமைப்பு வசதிகள் இல்லை என்றும், இந்தியாவில் 47 சதவீத மக்களுக்கு மட்டுமே இணையதள வசதி உள்ளது என்றும் ரிஸ்வான் கூறினார். ஒதுக்கப்பட்ட கிராமப்புற மக்களை ஓடிடி தளங்கள் மூலம் சினிமா சென்று சேர புதிய வழிமுறையுடன் கூடிய வணிக மாதிரியை உருவாக்க வேண்டும் என்று ரிஸ்வான் குறிப்பிட்டார்.
ஓடிடி தளங்களால் தியேட்டர்களின் எதிர்காலம் பாதிக்கப்படும் என்பதை மறுத்த ரிஸ்வான், தியேட்டர்களில் சினிமா பார்க்கும் இனிய அனுபவத்தையும், கொண்டாட்டத்தையும் ஓடிடி தளங்களால் தர முடியாது என்று ரிஸ்வான் தெரிவித்தார்.
தியேட்டர்களுக்கு வரும்படி மக்களை கவருவதற்கான புதுமையான உத்திகள், அணுகுமுறைகளை திரையரங்க உரிமையாளர்கள் கண்டறிய வேண்டும் என்று ரிஸ்வான் கேட்டு கொண்டார்.
உள்நாட்டு விமானப் போக்குவரத்து அமைச்சகம்
கிரிஷி உடான் 2.0 திட்டம் தமிழகம் உள்ளிட்ட 29 மாநிலங்களைச் சென்றடைந்துள்ளது
மத்திய விமான போக்குவரத்து அமைச்சர் திரு ஜோதிர் ஆதித்யா எம் சிந்தியா நாடாளுமன்றத்தின் மக்களவையில் கீழ்காணும் தகவல்களை இன்று வழங்கினார்.
விமானப் போக்குவரத்து மூலம் விவசாய உற்பத்தியை எளிதாக்குவதற்கும் ஊக்குவிப்பதற்கும் 27 அக்டோபர் 2021 அன்று கிரிஷி உடான் திட்டம் 2.0 அறிவிக்கப்பட்டது.
தற்போதுள்ள ஏற்பாடுகளை மேம்படுத்துவதிலும், முக்கியமாக மலைப்பகுதிகள், வடகிழக்கு மாநிலங்கள் மற்றும் பழங்குடியினர் பகுதிகளில் இருந்து விரைவில் அழுகக்கூடிய உணவுப் பொருட்களை கொண்டு செல்வதிலும் இத்திட்டம் கவனம் செலுத்துகிறது.
இந்திய சரக்குகளின் தரையிறக்கம், வாகன நிறுத்தம் மற்றும் பாதை வழிச் செலுத்துதல் வசதிக் கட்டணங்கள் உள்ளிட்டவற்றை இத்திட்டத்தின் கீழ் இந்திய விமான நிலையங்கள் ஆணையம் முழுமையாக தள்ளுபடி செய்கிறது. வடகிழக்கு, மலைப்பாங்கான மற்றும் பழங்குடியினர் பகுதியை மையமாகக் கொண்ட 25 விமான நிலையங்கள் மற்றும் பிற பகுதிகள்/பகுதிகளில் 28 விமான நிலையங்கள் மீது முதன்மை கவனம் செலுத்தப்படுகிறது.
கிருஷி உடான் திட்டம் என்பது விமானப் போக்குவரத்து அமைச்சகம், வேளாண்மை மற்றும் விவசாயிகள் நலத் துறை, கால்நடை பராமரிப்பு மற்றும் பால்வளத் துறை, மீன்வளத் துறை, உணவு பதப்படுத்தும் தொழில் அமைச்சகம், வர்த்தகத் துறை, பழங்குடியினர் அமைச்சகம் ஆகிய எட்டு அமைச்சகங்கள்/துறைகள் ஒன்றிணைந்து செயல்படுத்தும் திட்டமாகும்.
அந்தமான் & நிக்கோபார், ஆந்திரப் பிரதேசம், அருணாச்சலப் பிரதேசம், அசாம், பீகார், சண்டிகர், சத்தீஸ்கர், கோவா, குஜராத், ஹிமாச்சலப் பிரதேசம், ஜம்மு & காஷ்மீர், ஜார்கண்ட், கேரளா, லடாக், லட்சத்தீவு, மத்தியப் பிரதேசம், மகாராஷ்டிரா, மணிப்பூர், மேகாலயா, மிசோரம், நாகாலாந்து, பஞ்சாப், ராஜஸ்தான், சிக்கிம், தமிழ்நாடு, திரிபுரா, உத்தரபிரதேசம், உத்தரகாண்ட் மற்றும் மேற்கு வங்காளம் ஆகிய 29 மாநிலங்கள் / யூனியன் பிரதேசங்கள் க்ரிஷி உடான் 2.0 திட்டத்தின் கீழ் பயன் பெற்றுள்ளன.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1797214
பிரதமர் அலுவலகம்
ஸ்மார்ட் இந்தியா ஹேக்கத்தான் நிகழ்ச்சியில் பங்கேற்ற மாணவர்களுடன் காணொலிக் காட்சி மூலம் பிரதமர் ஆற்றிய தொடக்க உரை
புதிய இந்தியாவை, நவீன இந்தியாவாக உருவாக்க பாடுபட்டு வரும் இளைஞர்களாகிய உங்கள் அனைவருக்கும் எனது மனமார்ந்த பாராட்டுக்களை தெரிவித்துக் கொள்கிறேன்.
நவீன தொழில்நுட்பத்தின் மூலம் உங்களுடன் கலந்துரையாடும் வாய்ப்பு மூன்றாவது முறையாக இந்த நிகழ்ச்சி மூலம் எனக்கு கிடைத்துள்ளது. 2017-ஆம் ஆண்டு இந்த இயக்கம் தொடங்கப்பட்டதிலிருந்தே அதன் நோக்கம் தொடர்ந்து விரிவடைந்து வருகிறது.
நண்பர்களே,
புதுமைகளை அறிமுகம் செய்வதற்கான வெளிப்படையான வாய்ப்பாக உருவெடுத்துள்ள இந்த ஸ்மார்ட் இந்தியா ஹேக்கத்தான், ஏராளமான தொழில் நிறுவனங்கள், கல்வி நிறுவனங்கள், அரசு அமைப்புகள், பல்துறை வல்லுநர்கள் மற்றும் மாணவர்கள், ஒரே குடையின்கீழ் ஒருங்கிணைந்து செயல்படுவதற்கான இயக்கமாக உருவெடுத்துள்ளது. தொடக்கத்தில் 30,000 மாணவர்களுடன் நடைபெற்ற ஹேக்கத்தான் நிகழ்ச்சியில், இன்று 20 லட்சம் பேர் பங்கேற்றுள்ளனர். நமது முயற்சிகள் சரியான திசையை நோக்கி முன்னேறிக் கொண்டிருக்கிறது என்பதை இதன்மூலம் உணர முடிகிறது.
முந்தைய இரண்டு ஹேக்கத்தான் நிகழ்ச்சிகளிலிருந்து பல்வேறு புதுமையான சிந்தனைகள் தோன்றியுள்ளன. இதற்கு முன்பு அரசு மற்றும் அரசு அமைப்புகள் எதிர்நோக்கிய பிரச்சினைகள் இதில் இடம்பெற்றன. ஆனால், இம்முறை தொழில்துறையினரும் தங்களது பிரச்சினைகளை எடுத்து வைத்துள்னர்.
இது, உங்களது முயற்சிக்கான வாய்ப்புகளை அதிகரிப்பது உறுதி. அத்துடன் சந்தையில் உங்களுக்கு உரிய அங்கீகாரமும் கிடைக்கச் செய்வதுடன், புதுமையைக் கண்டுபிடித்தவர்கள் என்ற முறையில், உங்களது சந்தை மதிப்புகளையும் அதிகரிக்கச் செய்யும்.
உலகளாவிய புதுமைகள் பட்டியலில், 2014-ஆம் ஆண்டு 81-வது இடத்தில் இருந்த இந்தியா, தற்போது 57-வது இடத்தில் உள்ளது. கடந்த நான்காண்டுகளில் ஏற்பட்டுள்ள முன்னேற்றத்தை இது தெளிவாக பிரதிபலிக்கிறது. விரைவில், முதல் 25 இடங்களுக்குள் வரவேண்டும் என்பதே நமது நோக்கம். புதிய தொழில்களை தொடங்குவதில், 3-வது பெரிய நாடாக இந்தியா உருவெடுத்துள்ளது. கடந்த நான்காண்டுகளில் 15,000-க்கும் மேற்பட்ட தொழில்கள் புதிதாக தொடங்கப்பட்டுள்ளன. பெரிய நகரங்கள் மட்டுமன்றி, நாட்டின் அனைத்து மாவட்டங்களிலும் இவை தொடங்கப்பட்டுள்ளன.
அடல் அடைகாப்பு இயக்கம் குறித்து நீங்கள் அனைவரும் அறிந்திருப்பீர்கள். அடல் மெருகேற்றும் ஆய்வகங்கள் நாடுமுழுவதும் தற்போது 5,000-த்திற்கும் மேற்பட்ட பள்ளிகளில் செயல்பட்டு வருகின்றன.
தற்போதைய நிலையில், குழந்தைகள் மற்றும் பெண்களுக்கு எதிரான குற்றங்கள் பெரும் சவாலாக உருவெடுத்துள்ளன. மேம்பட்ட சமுதாயத்தை உருவாக்க, இப்பிரச்சினைக்கு தீர்வு காண்பது அவசியமாகிறது. வீடுகளிலிருந்து பள்ளிகளுக்குச் செல்லும் குழந்தைகளையும், பள்ளிகளிலிருந்து வீடுகளுக்கு அவர்கள் திரும்பிவிட்டார்களா என்பதையும் கண்காணிக்க ஒருங்கிணைந்த தொழில்நுட்ப ரீதியிலான நடைமுறையை உருவாக்குவது பற்றி நீங்கள் சிந்திக்க வேண்டும். உள்ளூர் காவல்நிலையம் மற்றும் ரோந்து வாகனங்களையும் இந்த கண்காணிப்பு நடைமுறையின்கீழ் கொண்டுவர வேண்டும். குறைந்த வருமானம் உள்ள குடும்பத்தினரும் பயன்படுத்தக்கூடியதாக இந்த நவீன தொழில்நுட்ப முறைகள் அமைவது காலத்தின் கட்டாயம் என்பதோடு, நாட்டிற்கும், சமுதாயத்திற்கும் மிகவும் பயனுள்ளதாகவும் இருக்கும்.
கூடுதல் விவரங்களுக்கு www.pib.nic.in இணையதளத்தைக் காணவும்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
அங்கீகாரம் பெற்ற ஓட்டுநர் பயிற்சி மையங்களுக்கான விதிமுறைகளை அறிவித்தது சாலை போக்குவரத்து மற்றும் நெடுஞ்சாலைத்துறை அமைச்சகம்
அங்கீகாரம் பெற்ற ஓட்டுநர் பயிற்சி மையங்களுக்கான விதிகளை மத்திய சாலை போக்குவரத்து மற்றும் நெடுஞ்சாலைத்துறை அமைச்சகம் அறிவித்துள்ளது.
இந்த விதிமுறைகள் 2021 ஜூலை 1 ஆம் தேதி முதல் அமலுக்கு வரும். இது ஓட்டுநர் பயிற்சி மையங்களில் பழக வரும் நபர்களுக்கு முறையான பயிற்சி மற்றும் டிரைவிங் தொடர்பான அறிவைப் பெற உதவும். அங்கீகாரம் பெற்ற ஓட்டுநர் பயிற்சி மையங்களின் முக்கிய அம்சங்கள் வருமாறு:
1. டிரைவிங் பழக வரும் நபர்களுக்கு, அதிக தரமான பயிற்சியை வழங்க, இந்த மையங்கள் ‘சிமுலேட்டர்’- வாகனம் போன்ற வடிவமைப்பு, டிரைவிங் பழகுவதற்கான பிரத்தியேக பாதை ஆகியவற்றை வைத்திருக்க வேண்டும்.
2. மோட்டார் வாகன சட்டம், 1988-ன் கீழ் ஓட்டுநர் பயிற்சி மையங்களில் புத்தாக்க படிப்பு மற்றும் பயிற்சி வசதிகள் கிடைக்க வேண்டும்.
3. இந்த மையங்களில் வெற்றிகரமாக பயிற்சியை முடிப்பவர்களுக்கு, ஆர்.டி.ஓ அலுவலகத்தில் ஓட்டுநர் உரிமத்துக்கு விண்ணப்பிக்கும்போது, ஓட்டுநர் பரிசோதனை தேர்வில் கலந்து கொள்வதில் இருந்து விலக்கு அளிக்கப்படும். அங்கீகாரம் பெற்ற ஓட்டுநர் பயிற்சி மையத்தில் வெற்றிகரமாக பயிற்சியை முடித்தாலே அந்த ஓட்டுநருக்கு உரிமம் கிடைத்துவிடும்.
4. இந்த ஓட்டுநர் மையங்கள், தொழில்ரீதியான சிறப்பு பயிற்சியை அளிக்கவும் அனுமதிக்கப்படுகின்றன.
இந்திய சாலைபோக்குவரத்து துறையில், திறமையான ஓட்டுநர்களுக்கு பற்றாக்குறை நிலவுவது முக்கிய பிரச்சினைகளில் ஒன்றாக உள்ளது. சாலை விதிமுறைகள் பற்றி போதிய விழிப்புணர்வு இல்லாதது காரணமாகவும், சாலை விபத்துக்கள் அதிகளவில் நிகழ்கின்றன.
அங்கீகாரம் பெற்ற ஓட்டுநர் பயிற்சி மையங்கள் தொடர்பான விதிமுறைகளை உருவாக்க, மத்திய அரசுக்கு மோட்டார் வாகன திருத்தம் சட்டம் 2019 அதிகாரம் அளிக்கிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1726195